RESOLUCIÓN do 17 de setembro de 2007, da Secretaría Xeral da Consellería de Innovación e Industria, pola que se acorda a publicación do convenio aberto de colaboración entre a Consellería de Innovación e Industria e as entidades colaboradoras para a renovación de equipamentos individuais de gas na Comunidade Autónoma de Galicia.
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 27/09/2007

Coa finalidade de lle dar publicidade ao convenio citado e de que as entidades colaboradoras previstas nel se poidan adherir
ACORDO:
Publicar no Diario Oficial de Galicia o convenio aberto de colaboración entre a Consellería de Innovación e Industria e as entidades colaboradoras para a renovación de equipamentos individuais de gas na Comunidade Autónoma de Galicia.
Santiago de Compostela, 17 de setembro de 2007.
Emilio Nogueira Moure
Secretario xeral da Consellería de Innovación
e Industria
Convenio aberto de colaboración entre a Consellería de Innovación e Industria e as entidades colaboradoras para a renovación de equipamentos individuais
de gas na Comunidade Autónoma de Galicia
Exposición de motivos.
1. O desenvolvemento económico produciu nos últimos tempos un aumento moi considerable do consumo enerxético, e prevese para os vindeiros anos un crecemento importante en sectores como o terciario e o doméstico. Neste marco, adquire unha importancia especial a promoción da mellora das instalacións de calefacción e auga quente sanitaria.
2. A Dirección Xeral de Industria, Enerxía e Minas realizou no ano 2006 un estudo sobre o parque de equipamentos individuais de gas en Galicia, e obtivo como conclusións que o 32% dos aparellos analizados teñen máis de dez anos de antigüidade, polo que carecen dos dispositivos de seguridade indicados na Directiva 90/396/CEE do Consello, do 29 de xuño de 1990, e que o 85% dos aparellos son de circuíto aberto, o que os fai sensibles á ventilación do local onde están instalados, á presenza no mesmo local de aparellos de extracción mecánica de aire e a saída de produtos da combustión, aspectos todos eles aos que son menos sensibles os equipamentos de circuíto estanco.
3. A Consellería de Innovación e Industria, en virtude do Decreto 231/2006, do 23 de novembro, polo que se establece a súa estrutura orgánica, exerce as competencias da Xunta de Galicia en materia de seguridade industrial e enerxía.
4. Para a execución de moitas das accións recollidas neste convenio, e tendo presentes os prazos de tramitación establecidos nel, a consellería necesita da participación de entidades próximas aos destinatarios das accións, con experiencia no desenvolvemento deste tipo de actuacións e que teñan contacto xeográfico próximo cos destinatarios finais.
Consonte esta exposición, destaca o interese xeral para Galicia da mellora tanto da seguridade como da eficiencia das instalacións de calefacción e auga quente sanitaria, polo que se establece o seguinte convenio de colaboración entre a Consellería de Innovación e Industria da Xunta de Galicia e as entidades colaboradoras, de acordo coas seguintes
Cláusulas
Primeira.- Obxecto e réxime deste convenio.
O obxecto deste convenio consiste en establecer un marco de colaboración entre a Consellería de Innovación e Industria da Xunta de Galicia e as entidades colaboradoras, para a promoción da substitución de equipamentos (caldeiras ou quentadores) individuais de gas de circuíto aberto cunha antigüidade maior a dez anos por novos equipos individuais de gas de circuíto estanco cun rendemento superior ao 90%.
Para lograr a devandita promoción arbítrase un programa de axudas para a adquisición dos novos equipamentos por parte dos propietarios de vivendas.
Segunda.-Entidades colaboradoras.
As entidades colaboradoras terán como cometido a promoción da substitución dos equipamentos indicados na cláusula primeira, actuando como enlace entre os beneficiarios das accións subvencionables e a consellería. Esta colaboración estenderase á comprobación inicial dos requisitos documentais dos solicitantes da axuda, á realización ante a consellería dos trámites para solicitar a axuda, ao desenvolvemento das acción vinculadas á axuda e á xustificación da axuda e a súa certificación ante a consellería.
As entidades que se adhiran a este convenio de acordo co procedemento que se establece, terán a consideración de entidades colaboradoras, con suxeición ao disposto no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, ao disposto nos artigos 78 e 79 do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, e ao disposto na Lei 38/2003, do 17 de novembro, xeral de subvencións.
Sen prexuízo do disposto no parágrafo anterior, e desde a entrada en vigor da Lei 9/2007, do 13 de xullo, de subvencións de Galicia (DOG nº 121, do 25 de xuño) resultarán aplicables os procedementos de control financeiro, reintegro e revisión de actos previstos nesa lei. Así mesmo, o réxime sancionador previsto nesa lei seralles aplicable ás persoas beneficiarias e ás entidades colaboradoras, nos supostos previstos, sempre que o réxime xurídico sexa máis favorable que o previsto na lexislación anteriormente en vigor.
Para os efectos deste convenio, entenderase por entidades colaboradoras as entidades con personalidade xurídica validamente constituídas, así como os empresarios individuais, que teñan a súa sede social ou algún centro de traballo en Galicia, que realicen actividade económica relacionada coas accións que se fomentan a través deste convenio no ámbito das instalacións de calefacción e auga quente sanitaria, e que acrediten os requisitos establecidos de solvencia técnica, económica e eficacia conforme o recollido na cláusula terceira.
Non poderán acadar a condición de entidade colaboradora as agrupacións de persoas físicas ou xurídicas, as comunidades de bens ou calquera outro tipo de unidade que careza de personalidade xurídica propia, aínda que realice actividade empresarial.
Terceira.-Procedemento de adhesión ao convenio.
Poderán adquirir a condición de entidade colaboradora a partir do día seguinte ao da publicación deste convenio no Diario Oficial de Galicia e cun prazo de adhesión aberto durante toda a vixencia do convenio mentres exista dispoñibilidade orzamentaria, aquelas entidades que o soliciten e reúnan os requisitos que se recollen nesta cláusula, para o que deberán remitir á Consellería de Innovación e Industria a seguinte documentación:
1. Solicitude de adhesión e declaracións expresas, conforme o disposto no anexo I, incluíndo:
-Identificación do representante legal da entidade colaboradora.
-Declaración de non atoparse incurso en ningunha das prohibicións para obter a condición de entidade entidade colaboradora recollidas nos puntos 2º e 3º do artigo 13 da Lei 38/2003, do 17 de novembro, xeral de subvencións.
-Autorización para obter información telemática con outras AA.PP. sobre o cumprimento das obrigas tributarias estatais, autonómicas e coa Seguridade Social.
-Autorización para obter información telemática coa Axencia Estatal da Administración Tributaria (AEAT) sobre a situación censal en referencia ao imposto de actividades económicas (IAE).
-Declaración do cumprimento da normativa en materia de protección de datos de carácter persoal por parte da entidade colaboradora.
-Identificación do interlocutor único da entidade colaboradora, que levará o despacho cotián dos asuntos.
2. Documentación administrativa de acreditación da personalidade da entidade colaboradora:
-Documento acreditativo do poder con que actúa o representante legal (no caso de persoas xurídicas).
-CIF da entidade colaboradora (no caso de persoas xurídicas).
-DNI do representante legal ou do empresario individual.
-DNI do interlocutor no convenio.
Esta documentación deberá ser orixinal, copia compulsada ou mesmo poderá identificarse que xa dispón dela a consellería.
3. Acreditación da solvencia técnica e eficacia:
-Enderezo da páxina web propia da entidade colaboradora.
-Identificación da situación censal de alta da entidade colaboradora nunha epígrafe do imposto de actividades económicas relacionado co desenvolvemento do tipo de actividades recollidas neste convenio.
-Indicación das actividades desenvolvidas pola entidade e medios materiais que se van empregar, en relación ao desenvolvemento deste convenio. Recollerase o seguinte: datos de localización, enderezo completo e datos de contacto da súa sede e delegacións na Comunidade Autónoma de Galicia, medios humanos en Galicia, así como descrición cualitativa e cuantitativa sobre o volume de negocio desenvolto durante o exercicio fiscal anterior con respecto ás actividades recollidas neste convenio.
-A documentación administrativa indicada no punto 2 desta cláusula poderá ser identificada polo solicitante como documentación en poder da consellería, en aplicación do artigo 35 f) da Lei 30/1992, do 26 de novembro, ou en caso contrario poderá presentala en papel por calquera das vías establecidas no artigo 38.4º da citada Lei 30/1992.
Para adherirse ao convenio, as entidades colaboradoras deben encontrarse ao día do pagamento das obrigas coa facenda pública do Estado e da Administración autónoma, así como coa Seguridade Social. Para iso autorizarán segundo o anexo I que a consellería consulte por medios telemáticos con outras AA.PP. a dita información.
A consellería, á vista da documentación presentada e de conformidade co establecido no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común, se a solicitude non reúne algún dos requisitos exixidos neste convenio ou é necesario solicitar algunha aclaración, requirirá a entidade para que nun prazo de dez días hábiles emende a falta ou achegue os documentos preceptivos. Nese requirimento farase indicación expresa de que, se así non o fixese, terase por desistido na súa petición, logo da correspondente resolución. En función do cumprimento polo solicitante dos requisitos exixidos para a obtención da condición de entidade colaboradora, a consellería notificará en cada caso a súa adhesión ou non.
Así mesmo, as entidades colaboradoras deberán comunicar con posterioridade calquera variación substancial relativa á información inicial presentada en relación con este convenio de colaboración.
A consellería reserva para si a potestade de pechar o prazo de adhesión ao convenio, no caso de que se esgotase o crédito previsto para este.
Cuarta.-Beneficiarios.
Poderán solicitar e beneficiarse das axudas a que se refire este convenio os propietarios de vivendas situadas na Comunidade Autónoma de Galicia que procedan a renovar a instalación obxecto da subvención.
Para ser beneficiario deberase tramitar a solicitude exclusivamente a través de calquera das entidades colaboradoras deste convenio.
Quinta.-Investimentos subvencionables e contía das axudas.
Tal como se indica na cláusula primeira, a través deste convenio arbítrase un programa de axudas para a substitución de equipamentos (caldeiras ou quentadores) individuais de gas de circuíto aberto cunha antigüidade maior a dez anos por novos equipamentos individuais de gas de circuíto estanco cun rendemento superior ao 90%.
Para os efectos deste convenio entenderase como investimento subvencionable o custo do novo equipamento e aqueles custos necesarios para a súa substitución.
No caso de edificios de vivendas en que a evacuación dos gases se realice a través dunha cheminea común, tamén se considerarán investimento subvencionable as modificacións que sexa necesario realizar nesta, e a substitución ou a instalación dunha cheminea adicional, sempre que se xustifique a necesidade de realizar as devanditas operacións para lograr unha correcta adaptación da saída de gases común aos equipamentos estancos.
A axuda alcanzará o 30% do investimento subvencionable, cun límite máximo de 1.000 (mil) euros. O imposto sobre o valor engadido (IVE) non se considerará subvencionable, e deberá ser aboado na súa totalidade polo beneficiario.
As axudas recollidas neste convenio serán incompatibles con calquera outro tipo de axuda pública ou privada que poida recibir o beneficiario para a adquisición do mesmo investimento.
Sexta.-Solicitude de aprobación previa.
As entidades colaboradoras presentarán para cada proxecto unha solicitude de aprobación previa ante a consellería. Necesariamente a execución do investimento subvencionable deberá realizarse unha vez obtida a correspondente aprobación previa, non aceptándose investimentos realizados con anterioridade.
As entidades colaboradoras comprobarán a idoneidade da documentación dos solicitantes para seren beneficiarios, para o que obterá do solicitante o seguinte:
a) Nome e apelidos, NIF ou NIE, enderezo completo para efectos de notificacións, enderezo da vivenda en que está instalado o equipamento que se vaia substituír e teléfono de contacto.
b) Copia do DNI ou NIE.
c) Declaración expresa de axudas solicitadas, obtidas, ou que se vaian solicitar para o mesmo proxecto en calquera outra Administración, entes públicos ou privados, nacionais ou internacionais.
d) Datos e características do equipamento que se vai substituír e do novo equipamento.
e) Documentación acreditativa da legalización ante a correspondente delegación provincial da Consellería de Innovación e Industria do equipamento que se vai substituír, co fin de comprobar a súa antigüidade, e/ou chapa identificativa do equipamento, en que figure o seu ano de fabricación, e/ou certificado emitido polo fabricante do equipamento en que se faga constar que o período de fabricación do modelo que se pretende substituír rematou hai más de dez anos.
f) Copia da escritura da vivenda a nome do solicitante, ou recibo do imposto de bens inmobles (IBI) a nome do solicitante.
Unha vez obtida a documentación anterior, a entidade colaboradora solicitará a aprobación previa remitindo á consellería por calquera das vías establecidas no artigo 38.4º da Lei 30/1992 o formulario que figura como anexo III deste convenio.
Así mesmo, as entidades colaboradoras obterán un documento de aceptación e sometemento ás condicións establecidas neste convenio, que se achega como anexo II, que deberá ser asinado polo solicitante.
As solicitudes revisaranse en función dos obxectivos deste convenio. A consellería aprobará, ou non, estas solicitudes previas de axuda en función da revisión efectuada, así como das dispoñibilidades orzamentarias. Atenderanse as solicitudes seguindo a orde de presentación ata esgotar o crédito dispoñible. A notificación da aprobación ás entidades colaboradoras poderá facerse por medios telemáticos.
No momento en que a consellería esgote a consignación orzamentaria establecida na cláusula décima porao en coñecemento das colaboradoras, non aprobando ningunha nova solicitude, sen menoscabo da tramitación ordinaria das aprobacións previas xa comunicadas.
Esta aprobación previa concédelle á entidade colaboradora un prazo máximo de 1 mes desde a data de aprobación para desenvolver e xustificar cada proxecto, sendo a data límite de xustificación o 10 de decembro. A data de aprobación poderá ser verificada en todo momento na páxina web da consellería. O incumprimento do dito prazo máximo no proceso de xustificación suporá de xeito automático o desestimento da tramitación da aprobación previa e corresponderá o seu arquivo por parte da consellería.
O prazo de presentación de solicitudes de aprobación previa por parte das entidades colaboradoras está recollido na cláusula décimo sexta.
Sétima.-Desenvolvemento dos proxectos.
Unha vez que un proxecto conte coa aprobación previa, as entidades colaboradoras desenvolverano conxuntamente co beneficiario.
O beneficiario deberá realizar o pagamento íntegro da factura mediante medio de pagamento bancario (tarxeta de débito ou crédito), transferencia ou ingreso bancario, en que queden claramente identificados o receptor e o emisor do pagamento e, de ser o caso, o seu concepto. Outras formas de pagamento en efectivo non se considerarán válidas para os efectos de xustificación, nin os pagamentos mediante arrendamento financeiro (renting, leasing, etc.), obriga de pagamento ou talón.
Calquera modificación sobrevida nos datos incluídos na solicitude de aprobación previa (por exemplo, erro nos datos do beneficiario, nos importes, no equipamento que se vai subvencionar, etc.), implica a necesaria anulación da solicitude pola entidade colaboradora, e debe dar lugar á presentación dunha nova solicitude de aprobación previa.
Oitava.-Xustificación das axudas.
Para o pagamento das axudas aos beneficiarios, as entidades colaboradoras presentarán ante a consellería a seguinte documentación:
a) Certificación que recolla todos os datos do solicitante e do proxecto, e na cal se faga constar que se cumpren todos os requisitos para a concesión da axuda establecidos neste convenio.
b) Facturas orixinais ou copias compulsadas correspondentes ao investimento e documentación xustificativa do pagamento realizado.
c) Certificación bancaria acreditativa da titularidade e identificación da conta para o pagamento da axuda, en que consten o ordinal bancario, código do banco, código de sucursal e código de conta corrente.
d) No caso de caldeiras, documentación acreditativa da legalización ante a correspondente delegación provincial da Consellería de Innovación e Industria ou, no caso de non dispoñer dela na data en que finalice o prazo para xustificar o investimento, documentación acreditativa de tela solicitada, estando obrigado a achegala en canto se dispoña dela.
e) Se procede, no caso de edificios de vivendas en que a evacuación dos gases se realice a través dunha cheminea común, memoria realizada polo instalador en que se xustifiquen as razóns técnicas que fan necesaria a modificación da cheminea, a súa substitución ou a instalación dunha cheminea adicional para lograr unha correcta adaptación da saída de gases común aos equipamentos estancos.
f) No caso de edificios de vivendas en que a evacuación dos gases se realice a través dunha cheminea común, e nos que non sexa necesario realizar ningunha das operacións indicadas na letra e), certificado emitido polo instalador en que se indique e se xustifique tecnicamente que a saída de gases común funciona correctamente cos equipos estancos instalados.
A consellería poderá solicitar da entidade colaboradora ou do beneficiario calquera información complementaria que poida considerar durante a tramitación do convenio.
A falsidade ou inexactitude nos datos recollidos nas certificacións poderá dar lugar á anulación da adhesión da entidade colaboradora ao convenio, así como á aplicación do réxime sancionador previsto na normativa aplicable en materia de subvencións públicas.
Novena.-Pagamento das axudas.
Atenderanse, con cargo aos orzamentos xerais da Comunidade Autónoma de Galicia dentro da vixencia do convenio, os proxectos xustificados convenientemente antes do 10 de decembro.
A consellería poderá verificar presencialmente ou polos medios que considere oportunos que o proceso se levou a cabo segundo o establecido. Comprobada a documentación e o proceso, se procede, a consellería realizará a proposta de pagamento.
Procederase ao reintegro das subvencións percibidas nos supostos establecidos no artigo 78.10º do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro.
Décima.-Obrigas da Consellería de Innovación e Industria.
A Consellería de Innovación e Industria destinará para o financiamento deste convenio os créditos globais correspondentes á aplicación orzamentaria que se indica a continuación:
Ver referencia pdf "18800D003P006.PDF"
Décimo primeira.-Obrigas das entidades colaboradoras.
As entidades colaboradoras someteranse ás actuacións de inspección e control que esta consellería poida efectuar respecto á xestión destas axudas, e que permitan a xustificación financeira perante a Intervención Xeral da Comunidade Autónoma e o Tribunal de Contas, así como as comprobacións previstas na lexislación do Consello de Contas, de acordo co establecido no artigo 78.4º d) do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, e na Lei 38/2003, do 17 de novembro, xeral de subvencións. Así mesmo, desde a entrada en vigor da Lei 9/2007, do 13 de xullo, de subvencións de Galicia (DOG nº 121, do 25 de xuño), observarase o disposto na citada norma.
As entidades colaboradoras realizarán todos os trámites ante a consellería para a obtención das axudas por parte dos solicitantes. Así mesmo, verificarán que estes reúnen os requisitos establecidos neste convenio para ter a condición de beneficiarios, e emitirán certificación da verificación feita. Para isto, obríganse a presentar as solicitudes para a súa aprobación previa pola consellería, tal como se recolle na cláusula sexta, e a presentar a documentación xustificativa do desenvolvemento, tal como recollen as cláusulas sétima e oitava deste convenio.
As entidades colaboradoras deben encontrarse ao día do pagamento das obrigas coa facenda pública do Estado e da Administración autónoma, así como coa Seguridade Social.
As entidades colaboradoras deberán conservar os xustificantes orixinais e o resto da documentación relacionada coa axuda outorgada durante un período de cinco anos desde a súa concesión.
As entidades colaboradoras cumprirán as obrigas en materia de protección de datos de carácter persoal derivadas da Lei orgánica 15/1999, do 13 de decembro, e da normativa aplicable.
Décimo segunda.-Obrigas de publicidade.
A entidades colaboradoras empregarán os medios que sexan necesarios para lle dar a máxima difusión posible a este convenio entre todos os potenciais beneficiarios, e disporán na súa web de información suficiente respecto ao seu alcance. Así mesmo, disporán cando menos dun teléfono e dun enderezo de correo electrónico para canalizar as consultas dos interesados.
Conforme a normativa autonómica, estatal e europea en materia de axudas públicas, a consellería establecerá as canles de publicidade deste convenio conforme os medios que sexan necesarios, incluíndo a información sobre as entidades colaboradoras e sobre os beneficiarios e as contías percibidas, empregando medios electrónicos e mesmo a publicación no Diario Oficial de Galicia.
Décimo terceira.-Obrigas dos beneficiarios.
Os beneficiarios someteranse ás actuacións de inspección e control que esta consellería poida efectuar respecto á xestión destas axudas, e que permitan a xustificación financeira perante a Intervención Xeral da Comunidade Autónoma e o Tribunal de Contas, así como as comprobacións previstas na lexislación do Consello de Contas, de acordo co establecido no artigo 78.4º d) do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, e na Lei 38/2003, do 17 de novembro, xeral de subvencións.
A falsidade ou inexactitude nos datos e documentos achegados polos beneficiarios poderá dar lugar á anulación da aprobación previa, ou ben con posterioridade á revogación da axuda e ao reintegro desta, así como á aplicación do réxime sancionador previsto na normativa en materia de subvencións públicas.
Os beneficiarios deberán conservar os xustificantes orixinais e o resto da documentación relacionada coa axuda outorgada durante un período de cinco anos desde a súa concesión, e deberán restituír a subvención outorgada nos casos en que concorra causa de reintegro.
De acordo co establecido na disposición adicional primeira do Decreto 132/2006, do 27 de xullo, de creación dos rexistros de axudas, subvencións e convenios e de sancións da Xunta de Galicia, os beneficiarios consenten a inclusión e publicidade dos datos relevantes referidos ás axudas e subvencións recibidas, así como ás sancións impostas, no devandito rexistro, feito que terá lugar agás nos supostos legalmente establecidos.
Así mesmo, de conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, esta consellería publicará na súa páxina web oficial a relación dos beneficiarios e o importe das axudas concedidas, polo que a presentación da solicitude leva implícita a autorización para o tratamento necesario dos datos dos beneficiarios e a súa publicación na citada páxina web, coas excepcións previstas nas leis.
Décimo cuarta.-Natureza administrativa.
Este convenio ten natureza administrativa e considérase incluído no artigo 3.1º d) do Real decreto lexislativo 2/2000, do 16 de xuño, polo que se aproba o texto refundido da Lei de contratos das administracións públicas, polo que queda fóra do ámbito da súa aplicación, sen prexuízo da aplicación dos principios e criterios deste real decreto lexislativo para resolver as dúbidas e lagoas que puidesen presentarse. Rexerase polas súas propias cláusulas e, supletoriamente, polas normas xerais do dereito administrativo.
A Consellería de Innovación e Industria posúe a prerrogativa de interpretar o convenio e resolver todas as dúbidas que ofreza o seu cumprimento.
Os acordos correspondentes porán fin á vía administrativa e serán inmediatamente executados, sendo recorribles ante a xurisdición contencioso-administrativa.
Décimo quinta.-Causas de resolución.
Son causas de resolución deste convenio entre a consellería e algunha das entidades colaboradoras, o incumprimento total ou parcial dalgunha das estipulacións contidas nas súas cláusulas, sen prexuízo da tramitación dos compromisos adquiridos con anterioridade sobre expedientes en curso.
Décimo sexta.-Vixencia.
Este convenio terá vixencia desde o día seguinte ao da súa publicación no Diario Oficial Galicia ata o 31 de decembro de 2007.
O prazo para a presentación de solicitudes de aprobación previa comezará o día seguinte ao da publicación deste convenio no Diario Oficial de Galicia e rematará o 20 de novembro de 2007.
Ver referencia pdf "18800D003P006.PDF"
Ver referencia pdf "18800D004P013.PDF"